मायावती ने कहा, लोकसभा चुनाव में जीत जन्मदिन का तोहफा होगा - Uttar Pradesh Hindi News, India TV
बहुजन समाज पार्टी की प्रमुख मायावती आज 63वां जन्मदिन मना रही हैं। अपने जन्मदिन पर उन्होंने एसपी-बीएसपी कार्यकर्ताओं से एकजुट होकर काम करने की अपील की। साथ ही बीजेपी-कांग्रेस पर जमकर बरसीं।
Edited by: IndiaTV Hindi Desk [Updated:15 Jan 2019, 12:40 PM IST]
लखनऊ: बहुजन समाज पार्टी की प्रमुख मायावती आज 63वां जन्मदिन मना रही हैं। अपने जन्मदिन पर उन्होंने एसपी-बीएसपी कार्यकर्ताओं से एकजुट होकर काम करने की अपील की। साथ ही बीजेपी-कांग्रेस पर जमकर बरसीं। उन्होंने कहा कि हमारे गठबंधन से बीजेपी एंड कंपनी की नींद उड़ी हुई है। मायावती ने कहा कि लोकसभा चुनाव में जीत ही जन्मदिन पर उनका तोहफा होगा। राष्ट्रीय जनता दल के नेता और बिहार के पूर्व उप मुख्यमंत्री तेजस्वी यादव सोमवार देर रात मायावती के घर पहुंचे और उन्हें जन्मदिन की अग्रिम बधाई दी। दोनों नेता करीब एक घंटे तक साथ रहे। मायावती का जन्मदिन हर साल 'जन कल्याणकारी दिवस' के तौर पर मनाया जाता है। 15 जनवरी को सुबह लखनऊ में पार्टी कार्यालय पर जन्मदिन मनाया जाएगा। दोपहर बाद वह दिल्ली चली जाएंगी। वहां जन्मदिन समारोह में सहयोगी दलों के नेताओं के शामिल होने की उम्मीद है।
Mayawati PC LIVE Updates
-लोकसभा चुनाव नजदीक है, अब बीजेपी ने झूठे वादे करने शुरू कर दिए है
-मुसलमानो को भी आथिर्क आधार पर आरक्षण मिलना चाहिए
-बसपा अध्यक्ष मायावती ने जन्मदिन पर "मेरे संघर्षमय जीवन एवम बीएसपी मूवमेंट का सफरनामा" पार्ट 14 का विमोचन किया
-देश में सबसे ज्यादा राज कांग्रेस पार्टी ने किया है। हमें 1984 में अपनी पार्टी बनानी पड़ी। हमारे बाद भी कई पार्टियां बनी लेकिन उनकी सोच कांग्रेस पार्टी से कुछ अलग नहीं है। इस चुनाव में कांग्रेस एंड कंपनी को सबक सिखाएंगे
-रक्षा सौदों पर कहना है कि खरीद फरोख्त के मामले में विपक्ष को साथ मे लेकर पारदर्शी नीति बनाये जिससे बोफोर्स या राफेल जैसे मामले न उठे और देश का नाम बदनाम न हो
-बीजेपी अब देवी देवताओं की जात बता रही है, मुसलमानो की जुमे की नमाज़ पर विवाद पैदा कर रही है
-बीजेपी सरकार विरोधियो को फंसाने की कोशिश में है जिसका ताज़ा उदाहरण अखिलेश यादव है
-मायावती ने केंद्र सरकार के नोटबंदी और जीएसटी के फैसले पर उठाया सवाल।
-किसानों की कर्जमाफी के लिए एक राष्ट्रनीति बनाने की जरूरत
-मेरे जन्मदिन पर कार्यकर्ता अपनी हैसियत के अनुसार चंदा देते हैं, मैं सभी कार्यकर्ताओं का आभार प्रकट करती हूं
-देश की जनता देश का पीएम तय करेगी
-गरीब, मजदूर एवं किसान विरोधी धन्ना सेठ की मानसिकता रखने वाली सरकारों की दाल गलने वाली नहीं है
-मध्य प्रदेश,राजिस्थान,छत्तीसगढ़ के चुनाव नतीज़ों से बीजेपी और कांग्रेस को सबक लेना चाहिए
-तीनो प्रदेशो में कांग्रेस सरकारों पर उंगली उठनी शुरू हो गई है
-किसान कर्ज माफी को लेकर लोग सवाल खड़े कर रहे है
-मेरा जन्मदिन जन कल्याणकारी दिवस के रूप में मनाया जाता है
-इस साल मेरा जन्मदिन ऐसे मौके पर मनाया जा रहा है जब लोकसभा चुनाव होने वाले है
-सपा बसपा का गठबंधन हुआ है जिससे पार्टियों की नींद उड़ी हुई है
-सपा बसपा के लोगो से अपील की गिले शिकवे भूलकर गठबंधन को जिताये, ये ही मेरे जन्मदिन का सबसे बड़ा तोहफा होगा
मायावती अखिलेश के बसपा सपा गठबंधन की घोषणा के बाद अब कयास लगाये जा रहे हैं कि जन्मदिन के अवसर पर वह सीटों के बंटवारे का ऐलान कर सकती हैं। गौरतलब है कि दो दिन पहले साझा संवाददाता सम्मेलन में मायावती ने सीटों के बंटवारे पर जल्दी घोषणा करने की बात कही थी। बसपा प्रमुख जन्मदिन के दिन सामान्य तौर पर अपने कार्यालय पर प्रदेश पदाधिकारियों और लखनऊ मंडल के पदाधिकारियों से मिलती हैं।
पार्टी सूत्रों का कहना है कि बसपा के सहयोगी दलों सपा, जद(एस), छत्तीसगढ़ कांग्रेस, इनेलो, राजद, तृणमूल कांग्रेस सहित कई दलों के नेताओं को भी जन्मदिन में शामिल होने का न्योता दिया गया है। इन सभी दलों के नेताओं के दिल्ली में जुटने की संभावना को देखते हुए ही जन्मदिन लखनऊ के साथ-साथ दिल्ली में भी मनाने का फैसला लिया गया है। सूत्रों के अनुसार, सपा प्रमुख अखिलेश यादव और बसपा प्रमुख मायावती की संयुक्त रैलियों का कार्यक्रम भी तय हो चुका है। दोनों ही प्रत्येक मंडल में रैलियां करेंगे। बसपा सुप्रीमो मायावती के जन्मदिन को लेकर शहर में पार्टी कार्यकर्ताओं ने कई जगह पर उनके होर्डिंग और पोस्टर लगाये हैं जिसमें उनके जन्मदिन की बधाईयों के संदेश दिये गये हैं।
Web Title: मायावती ने कहा, लोकसभा चुनाव में जीत जन्मदिन का तोहफा होगा
Previous Storyसमाधान नहीं होने पर बेस्ट की हड़ताल पर मंगलवार को जारी करेंगे उचित आदेश: उच्च न्यायालय Next Storyअरविंद केजरीवाल ने भाजपा की तुलना हिटलर से की, दिल्ली की सातों सीट जीतने का दावा